Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie.

1.  Odhad dopadov na verejné financie

Vytvorením spoločného regulačného úradu ako samostatnej právnickej osoby sa výdavky štátneho rozpočtu znížia cca o 110 mil. Sk. Príjmy štátneho rozpočtu budú znížené o poplatky, ktoré sa stanú príjmami úradu kryjúcimi jeho činnosť. Poplatky za správu majetku štátu (frekvenčné spektrum) budú prerozdelené medzi príjmy štátneho rozpočtu a príjmy spoločného regulačného úradu. V nasledujúcich rokoch sa predpokladá zvýšenie finančných nárokov Telekomunikačného úradu SR vyplývajúce z jeho nových kompetencií zakotvených v zákone č. 610/2003 Z. z. o elektronických komunikáciách v znení zákona č. 716/2004 Z. z., avšak pri vytvorení spoločného regulačného úradu ako samostatnej právnickej osoby  ich už nebude znášať štátny rozpočet.

2. Odhad dopadov na obyvateľov, hospodárenie podnikateľskej sféry a iných právnických osôb

Vytvorenie spoločného regulačného úradu ako samostatnej právnickej osoby nebude mať vplyv na tvorbu cien za poštové a telekomunikačné služby, takže toto zlúčenie nebude mať žiadny negatívny dopad na obyvateľov, hospodárenie podnikateľskej sféry a iných právnických osôb.	  

3. Odhad dopadov na životné prostredie

Vytvorenie spoločného regulačného úradu ako samostatnej právnickej osoby nebude mať žiadny environmentálny vplyv na životné prostredie.

4. Odhad dopadov na zamestnanosť

Predpokladá sa, že v súvislosti s nadobudnutím účinnosti zákona č. 610/2003 Z. z. o elektronických komunikáciách v znení zákona č. 716/2004 Z. z. je potrebné posilniť niektoré regulačné činnosti Telekomunikačného úradu SR, hlavne v oblasti právnického a ekonomického vzdelania, aby mohli byť naplnené všetky kompetenčné úlohy regulačného úradu. 

5. Analýza vplyvov na podnikateľské prostredie
   
	Vytvorenie spoločného regulačného úradu ako samostatnej právnickej osoby môže mať pozitívny dopad na podnikateľskú sféru, pretože užívateľovi vyhovuje menší počet regulačných úradov.